Apel la candidaturi pentru masteranzii UB: Școala de Vară Internațională de la Luxemburg

De curând, Centrul pentru Studii și Dezvoltare și Cooperare Internațională al Facultății de Științe Politice a UB și Banca Europeană de Investiții au lansat apelul la candidaturi pentru European Investment Bank Summer School, care se va desfășura în perioada 24 iunie – 6 iulie 2024, la Luxemburg.

Cei interesați pot aplica până duminică, 21 aprilie 2024, iar competiția este deschisă tuturor masteranzilor UB, indiferent de domeniul de studii.

Școala de Vară Internațională de la Luxemburg își propune să le ofere masteranzilor o înțelegere mai bună a activităților și responsabilităților principale ale Grupului BEI și de a consolida o rețea de actuali și viitori parteneri ai Grupului BEI, prin intermediul programului său de absolvenți, unde acestora li se oferă posibilitatea de a fi recrutați pentru stagii de practică și locuri de muncă în cadrul instituțiilor Uniunii Europene, inclusiv BEI.

Grupul BEI, format din Banca Europeană de Investiții și Fondul European de Investiții. reprezintă cea mai mare instituție financiară multilaterală internațională, precum și unul dintre acționarii majoritari pentru fondurile dedicate combaterii schimbărilor climatice. 

Printre condițiile de eligibilitate se numără interesul pentru domeniile în care BEI este activă, gândirea critică și deschiderea spre a lucra într-un mediu internațional multicultural.

Înscrierea în competiție presupune completarea acestui formular, în care vor fi încărcate CV-ul și o scrisoare de motivație, ambele în limba engleză.

În cadrul Școlii de Vară, participanții vor avea oportunitatea de a participa la cursuri, discuții de grup și studii de caz pentru a obține o înțelegere mai bună a misiunii și impactului Grupului BEI, precum și a modului în care acesta răspunde provocărilor actuale ale Uniunii Europene și nu numai.

Toate costurile pe durata șederii în Luxemburg (cazare, hrană) sunt acoperite integral de BEI. Costurile transportului vor fi suportate de către participanți.

Mai multe informații legate de European Investment Bank Summer School pot fi consultate aici.





